b"\n_START_ARTICLE_\nCan Joan (Concabella)\n_START_SECTION_\nDescripci\xc3\xb3\n_START_PARAGRAPH_\nAquest habitatge est\xc3\xa0 realitzat amb carreus de pedra i paredat a la part superior i es poden distingir tres plantes. A la planta baixa es troba la porta d'entrada formada per un arc de mig punt adovellat, al costat d'aquesta es troba una finestra amb arc rebaixat que s'obra damunt la base d'un contrafort de petites dimensions i al costat una altra porta tamb\xc3\xa9 d'arc de mig punt adovellat per\xc3\xb2 amb dovelles de menors dimensions que les situades a la portalada principal, fet que fa pensar amb la possibilitat que aquesta porta donava acc\xc3\xa9s a les estances utilitzades amb finalitats agr\xc3\xadcoles._NEWLINE_A la primera planta \xc3\xbanicament hi ha la pres\xc3\xa8ncia d'una finestra amb la llinda decorada, segurament posterior a la construcci\xc3\xb3 de la planta baixa, producte d'una ampliaci\xc3\xb3 o remodelaci\xc3\xb3._NEWLINE_A la segona planta, on ja s'utilitza el paredat en la construcci\xc3\xb3 del mur, fet que ens demostra que \xc3\xa9s posterior, s'hi troben dues finestres amb la llinda realitzada amb ma\xc3\xb3 a sardinell._NEWLINE_Finalment, cal destacar els arcs situats al cant\xc3\xb3 esquerre que podrien formar part d'un antic portal al nucli. Actualment, per damunt d'aquests, s'alcen diferents estances dels habitatges del voltant i condueixen a un carrer sense sortida. Destaquen dos arcs de mig punt, un a cada banda realitzats amb carreus de pedra regulars._NEWLINE_Alguns elements de la planta baixa, com la portalada principal, s\xc3\xb3n rom\xc3\xa0nics. L'estil g\xc3\xb2tic \xc3\xa9s present en el petit detall decoratiu de la llinda de la finestra de la primera planta. La posterior ampliaci\xc3\xb3 de la segona planta \xc3\xa9s una obra popular."